
Trăim vremuri în care tehnologia a devenit extensia noastră firească, iar realitatea digitală se împletește tot mai strâns cu existența fizică. Dar ce se întâmplă atunci când această fuziune depășește granițele controlului uman? Ce se întâmplă atunci când puterea absolută este concentrată într-o singură minte, capabilă să modeleze și să manipuleze însăși structura realității?

"Utopia digitală" este un roman despre un viitor care ar putea fi mai aproape decât credem. ByteMatter, o rețea de socializare omniprezentă, în combinație cu implanturile cerebrale Neurolink, a transformat lumea într-un sistem interconectat, unde fiecare gând, dorință sau acțiune este atent monitorizată și reglată de către un singur om. Dar când anomaliile încep să apară – profile care dispar și reapar cu identități schimbate, oameni care nu mai răspund la comenzi – ordinea perfectă începe să se destrame.

Detectivul Jack Higgins este prins într-o conspirație care merge dincolo de orice a putut imagina. 

Romanul te invită într-o cursă contracronometru, unde Jack și aliații săi trebuie să lupte nu doar pentru supraviețuire, ci și pentru esența a ceea ce înseamnă a fi om. O aventură captivantă, o viziune distopică tulburătoare și o provocare la reflecție asupra direcției în care se îndreaptă lumea noastră digitală.

Ești pregătit să intri în "Utopia digitală"?

Numele meu este Jack Higgins. Obișnuiam să spun că sunt detectiv. Cândva, demult. Privesc cu dezgust pe fereastra murdară a hub-ului de odihnă. Nu se vede mai nimic din cauza prafului și a fumului mereu prezent. Ne-am condamnat singuri atunci când am crezut că inteligența noastră ne va duce pe culmi noi. Este anul 2055 și nu seamănă deloc cu predicțiile pe care Le-am auzit când eram adolescent. 

A început o nouă zi și iarăși am tendința să beau repede o cafea și să fug la birou. Ce vise frumoase! Biroul a fost înlocuit cu conferințe video de mai bine de 15 ani. Tehnologia a avansat atât de mult încât o pană de curent de 10 minute ar duce la tragedii irecuperabile. Inteligența artificială a preluat toate domeniile de interes. Mă gândesc și acum ce glume proaste au fost acele aplicații prin anii 2010, 2020. Au apărut ca o extensie a divertismentului. 

Platformele de socializare. Ce glumă proastă! Doar că, în acel timp, adevăratul interes din spatele acestor multitudini de platforme nu a putut să iasă la iveală. Încetul cu încetul, guvernele au fost acaparate de reprezentanți ai partidelor neonaziste. Curentul neonazist a luat o amploare foarte mare și rapid, ca un flagel, s-a întins în întreaga lume. Nu a mai durat mult și haosul s-a instalat în fiecare țară. 

Președinții și guvernele au picat unul după altul, țările au fost aruncate în haos, au început revoltele și distrugerile. Acesta a fost primul pas de implementare a controlului maselor prin rețelele sociale. Acestea s-au sortat în mod natural până s-a ajuns la situația prezentă. 

Chiar și așa, aceste platforme de socializare au lăsat urme adânci în psihicul societății. 

Treptat, nevoia de socializare a dispărut, cluburile, barurile și, în general, orice spațiu public au fost închise. Îmi aduc aminte și acum cum a fost ultima speranță de trezire la realitate.

În 2038, când omenirea a fost lovită de o pană de curent de 39 de ore, atunci a fost momentul de trezire. 

Primele ore au instalat o panică generală, oamenii ieșeau în stradă, unii dintre ei chiar după ani buni de stat numai în casă. Priveam la ei cum apăreau cu fețele lor uimite, de parcă vedeau soarele pentru prima dată în viață. Așa cum am spus, panică. Unii cedau după 2-3 ore, alții cedau mai târziu.

Dependența de conținut media era mare, mult mai mare decât la orice alt drog cunoscut. Oamenii efectiv nu mai știau ce să facă cu mâinile, cum să meargă pe stradă, să se salute față în față, să-și prindă părul cu o clamă, să privească în ochi pe cineva. 

Erau ca niște animale în fața farurilor unui uriaș camion care urma să treacă peste ei. Niște zombi curați, care nu consumau carne, ci carne digitală. Da, despre asta era vorba. Conținutul digital ținea această subspecie în viață. Spre sfârșitul celor 39 de ore, creierul multora se resetase și începea să dea semne de normalitate. Unii admirau cerul, alții încercau să vorbească cu cei de lângă ei. Oare se trezea omenirea la viața simplă de dinainte? 

Mai era nevoie de cel puțin 24 de ore pentru o resetare completă sau măcar a peste 60% din populație.

Atunci mi-am dat seama că nimic nu se întâmplă aleatoriu. Totul e bine pus la punct. Exact când nu trebuia să revină energia electrică, aceasta a repornit totul: telefoane inteligente, televizoare smart, ecrane adaptative, transmițătoare 3D stradale, tot. 

Am privit în ochii lor cum s-a creat un scurtcircuit. Erau iarăși blocați. Încet, iarăși ca niște zombi, au revenit înapoi în locuințe și au deschis aparatele electronice. Reîncepeau legăturile neuronale, legături care provocau plăcerea mult visată.

A fost foarte simplu ca oamenii să ajungă în acest stadiu. Urmare a folosirii în exces a rețelelor sociale, s-a deschis calea unor antreprenori deloc prietenoși cu societatea. Nu a durat foarte mult până când s-a descoperit marele punct nevralgic al omenirii: faptul că, în momentul în care comunicarea se face din ce în ce mai mult strict prin modalități foto și video, creierul uman intră în regresie. 

Astfel, se poate coborî cu câteva puncte nivelul de IQ al unei persoane doar prin limitarea sa la comunicarea exclusiv video și foto. O astfel de comunicare face ca oamenii să renunțe la a mai folosi creierul pe partea de creativitate. De exemplu, să citească un roman și să își imagineze în mintea lor ceea ce se întâmplă în acel roman. Servirea directă de material foto și video a dus la o comoditate cerebrală care a culminat cu controlul mental ce s-a răspândit rapid.

Vechile rețele sociale și diverse aplicații de comunicare au fost șterse de pe fața pământului în 2030, odată cu ascensiunea fulgerătoare a lui Ralf Kruzmann, un necunoscut care s-a trezit peste noapte miliardar în criptomonede.

Nimeni nu a cercetat cu atenție cazul lui. Au acceptat tacit această ascensiune. În mai puțin de un an, a creat un imperiu cybernetic sub denumirea ByteMatter. Acesta conținea toate tipurile de rețele sociale: scrisă, cu pictograme, vorbită, chiar și simțită.

Da, în ByteMatter puteai socializa cu prietenii, făceai schimb de impresii, păreri, poze, filme, amintiri. Totul era înțesat de motoare de tracking cookies. Așa cum spuneam, lumea s-a schimbat în ultimii ani. 

Cipul neuronal, care se testa în 2020 sub formă de experiment, a devenit realitate și proprietate BM. Și nu a fost folosit deloc în scop medical. Majoritatea au acest cip instalat. Acesta te ține conectat tot timpul la BM și îți intensifică trăirile de până la 30 de ori mai mult la vizualizarea unui anumit conținut media.

Acest cip a fost cea mai mare realizare a BM. Oricine își dorea să aibă aceeași senzație când se uită la o poză cu Coca-Cola și senzația pe care o simți când o bei.

Am fugit de toată această tehnologie cât am putut. Cu greu, dar am reușit să rămân unul dintre puținii care gândesc doar în capul lor și gândurile sale nu sunt auzite de nimeni. Nu o gândiți ca pe un avantaj. BM este peste tot și ne controlează viețile, oricât de mult aș încerca să mă eschivez.

Clădirile de acum sunt organizate asemenea birourilor cubice, doar că sunt la nivelul întregii clădiri. Camere mici, pătrate, cu minimul necesar, denumite hub-uri de odihnă. Este noul tip de locuință unde poți sta cât dorești sau cât este liberă. În zilele noastre nu mai sunt case normale, proprietăți impresionante, vile. 

Totul a fost comasat în niște cuburi anoste administrate de cine credeți? De BM. Accesul în aceste hub-uri se face în baza profilului tău de utilizator. Dacă rețeaua vede că nu ai mai postat de mult timp fotografii cu tine în interiorul unei case, te simte obosit și înfrigurat, începe să îți trimită foarte multe materiale promoționale despre cele mai apropiate hub-uri de tine. 

Primul care va fi liber va deschide ușa doar la scanarea profilului tău, mai exact atunci când simte cipul aproape de ușă. Tot acea ușă se va închide în urma ta când va considera că nu mai este nevoie să locuiești în hub.

În hubul meu de odihnă, încerc să mă mișc de la geam către zona care pare a fi o chicinetă. Tot locul are patru metri pătrați. 

Sunt în ziua 40 în acest hub. La fiecare trei zile, cumpăr de la un internaut conținut media fals pe care îl încarc în contul meu de socializare, conținut care arată că sunt bolnav și extenuat, drept urmare, păcălesc puțin sistemul.

Încerc și în dimineața asta să fac o cafea la mașina de espresso. O pornesc. Se aprinde display-ul, caută în jurul său profile BM, după care mă lovește cu același mesaj: „Îmi pare rău, dar starea dumneavoastră de sănătate nu vă permite să consumați cafea. La revedere!”

La dracu cu toată tehnologia! Trag aer în piept să mă calmez, mă așez pe scaun și pornesc televizorul din perete. Același soft rulează și aici. Doar mesajul este diferit: „Îmi pare rău, dar preferințele dumneavoastră legate de filme, sport, natură, muzică sau orice conținut video sunt prea puține pentru a vă putea crea o grilă de programe. La revedere!”

Da. Gluma devenise realitate. Nu postezi informații despre tine, nu exiști. Preferințele pe care BM ți le identifică erau apoi folosite strict în direcția ta. Dacă te uitai la o poză cu un hamburger mai mult de 10 secunde, în cel mult patru ore apărea la geamul tău o dronă-curier care îți vindea un hamburger. 

Oamenii ieșeau din case doar în funcție de ce interes prezentau pentru anumite produse. Era consumerismul care încă se mai păstra. Printr-o simplă postare și activare senzorială a cipului, o persoană putea fi convinsă în câteva secunde că are nevoie de o mașină nouă. La acest nivel s-a ajuns.

Mă trezește din nostalgia vremurilor de demult sunetul unui telefon pe care nu-l mai auzisem demult. O antichitate non-smart, fără internet, fără cameră foto și video, fără conexiune la cipurile Neurolink. Am tresărit mai tare decât dacă mă împușca cineva.

— Jack Higgins.





— Salut, Jack, sper că mai ești viu și nu îmi răspunde vreun robot AI.



— Bătrâne Mike! Eu sunt. Știi bine că mă feresc de astfel de upgrade-uri inutile. Tot șeful poliției ai rămas? Nu au pus în locul tău vreun dozator de cafea? Oricum, conflicte, bătăi de stradă, violuri, crime nu am mai auzit să se petreacă de ceva timp.

— Da, așa e. Tocmai de aceea am sunat pe această cale veche.Avem o serie de trei crime fără nicio legătură între ele, dar care par a avea o cauză oarecum comună. Avem nevoie de expertiza ta.

— Cum, dracu’, să aveți crime? Cine mai este pe stradă să facă așa ceva? Sunteți siguri?

— La fel de siguri cum ești tu sigur că eu sunt Mike.

— Plec către voi în 10 minute. Nu porniți nicio conferință, că nu folosesc așa ceva.

— Nu, Jack, te așteptăm la noi în parcarea subterană. Doar asta a mai rămas accesibilă.





— Ok.



Cobor ușor pe lângă huburi până zăresc o motocicletă abandonată în față. Mă urc pe ea, apăs start și, minune, pornește fără să solicite preferințe BM. Se pare că fusese aranjată de cineva înaintea mea. Un avantaj pentru mine. Ajung mai repede la Mike. Mă uit în jurul meu și sunt iarăși deprimat de peisajul dezolant care mi se arată. Clădirile sunt murdare, ferestrele opace.

Undeva în fața mea este un semafor care încă mai se aprinde aleatoriu, grație unui scurtcircuit din el. Din când în când mai sar scântei din carcasa lui. Strada este plină de gunoaie și praf care, în anumite locuri, a ajuns să se transforme în pământ. Au trecut câțiva ani buni de când nu am mai văzut prin oraș animale: câini, pisici, păsări. Toate au fost decimate din cauza abandonului oamenilor. În zare se vede un cer încărcat cu ceea ce par a fi nori de fum și praf. Nici nu-ți poți da seama dacă este dimineața sau seara.

După 15 minute de slalom printre mașini abandonate și clădiri surpate, ajung la ceea ce era cândva secția de poliție a orașului Hustington. Pereții murdari mă primesc din nou în ceea ce a fost odată locul meu de muncă. Din denumirea secției acum mai sunt doar trei litere: H, I, T. Am intrat încet în parcarea subterană. Mike se asigurase că vor avea liniște acolo.

Fuseseră distruse toate camerele CCTV, toate ecranele interactive, toate antenele-repetoare Neurolink.

L-am zărit de la distanță. Același Mike, însă nu mai era așa de bine făcut cum îl știam eu. Acum era un bărbat slab, cu o privire pierdută, pielea sa avea urmele poluării excesive, părul blond cândva acum era gri cenușiu și stătea în toate direcțiile. Îmbrăcat cu niște haine pe care acum câțiva ani Le-am fi aruncat, arăta de parcă ar fi fost un cerșetor de la metrou. Nu mai era căpitanul acela mereu prezentabil, în costum impecabil.

— Salut, Mike, am sosit. Hai să văd de ce îți bați joc de un detectiv de aproape 60 de ani și îl chemi aici, în mizeria asta?

— Jack, dragule, nu avem decât aceste poze de care am făcut rost foarte greu. Sunt poze capturate de aparatele aflate în camera de autopsii. Avem, așa cum Ți-am spus, trei cadavre care par a fi suspecte.

Un băiat de 23 de ani, student, o fată de 16 ani care a părăsit școala deoarece provine dintr-o familie înstărită și a reușit să transfere tot contul crypto al familiei în cipul ei și un bărbat de 52 de ani care abia își făcuse cont BM și implant de 2 săptămâni.

— Ok, însă nu prea văd ce suspectați voi la aceste cazuri.

— Partea interesantă abia acum urmează. La toți, cauza morții a fost o hemoragie internă cauzată de explozia inimii împreună cu arterele principale, deshidratare extremă, pupile dilatate, multiple lovituri la nivelul membrelor superioare și ale feței.

— Ce alte lucruri mai aveți de la victime?

— Am reușit să recuperăm mobilele lor, însă nu pot fi accesate dacă nu au în apropiere cipul proprietarului

.

— Crezi că mai au cadavrele la morgă?

— Cred că glumești, Jack. Crematoriul nu mai merge de când fochistul șI-a făcut un selfie în cuptor și a pornit instalația accidental.

— OK. Mă duc să fac o vizită la morgă.

Ies ușor în stradă și continui să mă gândesc la discuția avută mai devreme. Au dreptate, după câțiva ani cu zero incidente, este normal să reacționezi exagerat. Trebuie să văd cu ochii mei cadavrele și să vorbesc cu Linda Kirstinseen, ultima specialistă de la secția de autopsii.

Trec pe lângă un grup de patru tineri care par că fac schimb de ceva de pe un telefon pe altul. Ating telefoanele și imediat după asta privesc pe ecran ce au primit; pupilele se dilată, respirația devine sacadată, dau ochii peste cap și pică pe spate într-o stare euforică maximă. Rămân uimit, mai mult din cauza că văd persoane tinere afară. Comportamentul lor, totuși, îmi amintește de acum mai bine de 30 de ani de stări similare la consumatorii de cocaină. Dar aici nu mai este cazul. Astfel de droguri nu mai există de mai bine de 20 de ani.

Nu, nu vreau să-mi încarc acum capul cu altele. Trec mai departe pe drumul spre morgă. Stradă după stradă, mă deplasez încet și cu grijă.

În stânga mea se aliniază, pas cu pas, diverse spații comerciale, sedii de bănci, mici centre comerciale, toate părăsite acum. Ferestrele sunt murdare și parțial acoperite cu mesaje neonaziste scrise de oameni care au dispărut de mult timp din zona activă a populației.

Spațiile sunt perfecte pentru a fi folosite la depozitarea surselor de energie. Din când în când mai trece pe lângă mine câte un taxi autonom. Majoritatea automobilelor de acum care circulă pe străzi sunt mașini autonome care, în baza profilului tău și a conectării cu implantul cerebral, te duc unde dorești. Pe partea cealaltă a străzii, în timp ce continui deplasarea, văd iarăși o zonă de cazare în acele huburi de odihnă.

Trec prin fața unei cafenele care acum nu mai are decât acoperișul și pereții laterali. Fațada a fost demult distrusă. Îmi amintesc cum beam acolo, în tinerețe, cea mai bună cafea din oraș.

Orașul arată dezolant. Toate clădirile au fost transformate în acele huburi de odihnă sau în generatoare de energie electrică în diverse forme. Au suprafețele încărcate cu panouri fotovoltaice, acoperișurile sunt pline de eoliene vibrante, iar în interior sunt plantate mini-reactoare de fisiune. Cererea de energie electrică este imensă. De când am trecut la mașinile electrice fără să ne gândim la consecințele asupra infrastructurii, totul a luat-o razna. 

Avem automobile electrice, dar consumăm toți combustibilii fosili posibili pentru a genera energie electrică. Și oricum, automobilele nu prea mai sunt folosite. 

Toată energia se duce în terminalele care ne controlează. Totul pentru a produce crypto pentru anumiți oameni. Soluțiile „verzi” nu acoperă decât un procent foarte mic. Așa că poluarea este la ea acasă. Toate joburile sunt acum remote. Toți lucrează de acasă. Sunt mai ușor de controlat în mediul lor.

Înaintez ușor printre clădiri, pe lângă alte grupuri de tineri teleportați parcă în altă lume, concentrați cu ochii în smartphone-urile lor, de parcă sunt lipiți acolo. Iarăși mă uit uimit că văd oameni afară. Ce dracu’ se întâmplă? De obicei este pustiu și pot colinda străzile relaxat. Fac stânga la prima intersecție și zăresc clădirea morgii. 

Contrar peisajului dezolant, parcă această clădire arată cel mai bine din toate. Oricât am avansa, moartea va dăinui. Intru înăuntru și o găsesc pe Linda, ca de obicei, aplecată deasupra unui subiect, decupând cu un mic flex bucățele din craniul unui cadavru. Linda este aceeași doamnă bine pe care o cunosc de mai bine de cincisprezece ani. Un corp bine proporționat, un păr șaten deschis, drept și bogat, care trece puțin peste umeri, o față ovală simpatică și ochii aceia care te lasă fără cuvinte. Ochii ei verzi m-au fascinat întotdeauna.

Are halatul alb închis până la gât și peste el poartă un șorț de plastic pentru a evita stropirea hainelor. Mâinile sunt protejate de mănuși albastre, iar peste ochii ei verzi hipnotizanți poartă ochelari de protecție. De pe masă se scurge ușor un firicel de sânge de la cadavrul studiat. Pe masa de lângă are deja probe luate din ficat, plămâni și inimă. Conținutul stomacului este într-un bol de salată.

— Bună, Linda, cum merge treaba? Pregătești ingredientele pentru un biftec tartar?





— Jack, de când nu te-am mai văzut!



Linda lăsă flexul jos și își dădu jos ochelarii de protecție, oftând și ștergând parcă ceva imaginar de pe frunte cu dosul palmei.

— Te-a apucat nostalgia și ai venit să mai miroși o doză de formol și un iz de mort? A trecut ceva timp de când îți disecam subiecții. Acum am numai din ăștia adunați cu lopata după ce sar de pe clădiri.

— Hai că știu că ai și ceva mai interesant. Ceva gen explozie de inimă, deshidratare, pupile de pisică speriată?

Linda rămâne un pic blocată, se uită către ușă, iarăși către mine și coboară tonul vocii până aproape de șoaptă.

— Jack, așa ceva nu am văzut în toată viața mea. Și am 30 de ani de experiență în autopsii. Nu știu ce să cred.

Pe de o parte pare a fi o hipertensiune extremă dacă mă uit la inimă și sistemul sanguin. Pe de altă parte, dacă mă uit la gradul de deshidratare și pupilele dilatate la maxim, în teorie ar fi explicabile doar printr—un nivel extrem, dar extrem de ridicat de serotonină. Un nivel care nu poate fi atins de un om.

— Linda, încerci să-mi vinzi filme? Cum adică, ăștia au murit de fericire? Serios?

— Jack, este ceva foarte dubios aici, ceva care momentan ne depășește. 

— Deci am trăit să o văd și pe asta. Oameni care au crăpat de fericire.

— Sau care au fost puși să facă asta?

––––––––

[image: ]


— Ce vrei să spui?

— Toți aveau cip neurolink. La prima vedere, toate conexiunile cipului erau arse, iar zonele de contact cu țesutul cerebral erau cauterizate, de parcă acolo ceva se încinsese peste măsură.

— Și crezi că acest cip poate avea astfel de efecte?

— BM neagă orice efecte adverse de acest gen. De fapt, ei chiar spun că nivelul de serotonină produs de acțiunea neurolink este la aproximativ 3% față de ce am găsit eu aici. Deci, ei sunt acoperiți, ca de obicei.

— Păstrează-mi aceste date, trebuie să merg la un prieten să îmi pregătească profilul media pentru următoarele 3 zile.

— Tot împotriva tehnologiei ai rămas, bătrâne Jack?

— Știi bine că nu suport să fiu controlat. De aceea am fost și dat afară din poliție.

— Ok, dar fii atent. Cred că se produc schimbări mari în piață. Încep să văd oameni pe afară.

— Da, am văzut și eu, însă nu știu deocamdată ce să zic. Ne mai vedem mâine.

— Cu bine, Jack!

— Ai grijă.

Plec ușor către hackerul meu, Vladimir Stern. Este unul dintre ultimii rebeli ai luptei anti-BM. El știe cum să construiască de la zero profile care să păcălească rețelele sociale, să te ocolească, știe să-ți creeze un pseudocip ca să fii acceptat. Dar toate cu un preț. 

Plec către nordul orașului, unde clădirile nu au rezistat din cauza incendiilor repetate. Acolo nu mai sunt decât niște refugiați care se adăpostesc în canalele fostului metrou.

Imediat după ce trec de fosta clădire a unei companii petroliere, îmi sare în față un tânăr. Rămâne blocat în fața mea și abia reușesc să frânez. Are pupilele dilatate la maximum, respiră sacadat, iar telefonul este în mâna încleștată. Hainele lui sunt așezate pe corp de parcă ar fi pe un manechin care nu se potrivește deloc cu măsurile hainelor. 

Toate sunt strâmbe pe el. Cămașa este încheiată doar la o parte din nasturi, are de gât un fular de iarnă înnodat, o mânecă a cămășii este sfâșiată de la cot în jos. Pantalonii sunt legați în talie cu un șnur roșu ce pare a fi o panglică de împachetat cutii cadou. Pantofii par a fi luați în grabă, sunt de mărimi diferite și mult mai mari decât măsura lui de la picior. Doar pe piciorul stâng are o șosetă. Pare că este cineva care a fugit din calea unui incendiu sau din calea unui criminal în serie.

— Băiete, ce dracu' e în capul tău să sari așa în fața mea? Puteam să te lovesc.

Niciun răspuns din partea lui. Stătea acolo, parcă înghețat, privind prin mine. Mă dau jos de pe motor și mă duc către el foarte precaut. Nicio reacție. Mă uit la ecranul telefonului. Are o imagine generată de AI cu Marilyn Monroe. 

Este o imagine puțin mai pornografică, îmbunătățită, dacă înțelegeți ce vreau să spun. Un corp de sirenă, sâni voluptuoși, buze cărnoase. Mă uit iar la el și încerc să înțeleg care este legătura între acea imagine și starea lui.

— Tinere, mă auzi? Ce e cu imaginea asta? Ce se întâmplă cu tine?

Fără efect. Încerc să-l mișc într-o parte. Este de neclintit. Trec mâna prin fața ochilor să văd dacă există vreo reacție. Fără succes. După câteva secunde, respiră adânc, ca și cum s-ar fi ușurat de o povară imensă. Corpul i se relaxează, ochii încep să se liniștească și să se închidă parțial, după care se prăbușește pe asfalt. Acum pare că doarme. Verific pulsul la gât și văd că pare a fi normal.

Mă urc înapoi pe motocicletă și trec ușor pe lângă el. După ce parcurg mai multe străzi murdare, ajung la prima intrare către tunelurile metroului. Peisajul este destul de dezolant aici. Pe o rază de mai bine de un kilometru nu mai sunt clădiri, doar niște ruine, resturi de pereți care au mai rămas în picioare.

Ultima sută de metri înainte de intrarea în tuneluri este presărată pe stânga și pe dreapta cu câteva caroserii de mașini vandalizate, haine aruncate, diverse electrocasnice aruncate neglijent. 

La un moment dat, mulți au fugit din fața amenințării tehnologiei și, în fuga lor către zona tunelurilor, au abandonat toate bunurile pe care le aveau cu ei și care le îngreunau deplasarea. Au făcut o selecție obiectivă și au păstrat doar strictul necesar.

Tunelurile sunt blocate de o ușă metalică acționată de un cititor neurolink. Din fericire, pseudocipul meu încă mai merge și ușa se deschide.

Intru în tunel, unde sunt lovit de mirosul puternic de igrasie și mucegai. Mereu mă minunez cum pot supraviețui acești oameni aici, unde și șobolanii au murit.

După alte câteva sute de metri, ajung la o altă ușă, pe care o deschid cu un cititor de amprentă. Vladimir are grijă să își introducă toți clienții în baza de date de Securitate. Dincolo de ușă este el, înconjurat de monitoare și căști de conexiune.

— Jack, prietene, ai venit în sfârșit să îți montez un cip adevărat, să simți și tu viața?

— Vladimir, lasă-mă cu prostiile astea. Am nevoie iar de un profil fals de BM pentru următoarele zile. Vreau să fiu invizibil în rețea, să am acces la știri, să pot merge nestingherit pe stradă și să pot să beau, dracu’, o cafea în primul hub în care voi dormi.

Vladimir râse cu poftă în timp ce încărca ceva de pe un PC pe un pseudocip.

— Bătrâne, nu știu cât mai pot să te ajut. Tehnologia începe să mă depășească și pe mine. Ceva nou apare pe piață și nu știu de unde este.

— Am văzut și eu niște schimbări. Ce este? Ce știi?

— Știu doar că este cel mai tare drog apărut până acum. A depășit tot: LSD, cocaină, heroină, orice.

— Dar cum este posibil? Nu mai există rețele de traficanți, nu mai există oameni care să se ocupe de aprovizionare! Cum mai este posibil așa ceva? Mai ales că totul se plătește în crypto și te poate găsi imediat după urma lăsată de neurolink în tranzacții!

— Te contrazic aici. Tot ceea ce se tranzacționează este digital. Înțelegi? Noul drog este doar o informație virtuală care dă o stare de bine. Totul este tranzacționat prin rețelele BM. Efectul, însă, este cel care diferă de la un fișier la altul. Când plătești pentru ceva care vrei să-ți facă creierii praf, atunci primești un fișier cu o încărcătură mai specială. Înțelegi?

— Iartă-mă, dar nu înțeleg nimic din ce spui.

— Bine. Îți dau un exemplu. Dacă primești pe smartphone o poză cu Miss Aprilie 2022? Nu-i așa că îți va fura un zâmbet și mintea va fugi câteva secunde către ceva frumos?





— Cred că da.



— Ei, aici este toată șmecheria. Acum se tranzacționează fișiere aparent banale, fotografii cu sex—simboluri de acum două—trei decenii, dar care au în codul sursă un trigger care acționează implantul neurolink. Și acesta declanșează o doză de serotonină dublă față de cea dată de un orgasm. Înțelegi?

— La dracu! Deci dracii ăia de afară se droghează cu stimuli virtuali?

— Da. Și nu se știe de unde a apărut totul. Cert este că apare marfă din ce în ce mai multă. Și nu te gândi că, dacă o „consumi” tu primul, poți da share și către altcineva. De la tine va pleca fără trigger. Va fi doar o banală poză.

Unele postări au ajuns să coste chiar 4000 de crypto. Aproape cât o mașină de ocazie.

— Și până la ce nivel se poate ajunge cu acest val de serotonină indusă prin neurolink? Se poate genera un nivel atât de mare încât să provoace, să zicem, hemoragie și deces?

— Glumești? Nu poți să ajungi la acest nivel.

Neurolink-ul nu poate face asta din fabricație.

— Și dacă îți spun că am discutat la morgă astăzi despre două astfel de cazuri?

— Aș zice că glumești. Jack, știu că ai boală pe Ralf Kruzmann, dar nu cred că e capabil de așa ceva. De ce să își omoare consumatorii? De ce crezi că BM poate să transmită aceste droguri digitale cu un nivel atât de mare încât să provoace deces?

— Deocamdată nu cred nimic. Și eu sunt la fel de confuz ca tine. Ai încercat să urmărești un astfel de fișier? Trebuie să aibă o sursă.

— Am încercat cu mai multe. Toate pleacă de la diverse conturi false care dispar imediat după ce încasează suma de crypto solicitată.

— OK. Pseudocipul meu este gata? Trebuie să plec înainte să se lase întunericul. Nu îmi place să merg pe străzi în întuneric total.

— Uite, aici este. Încărcat cu tot ce trebuie. Îmi rămâi dator. Din nou. Ai și 1000 de crypto pe el. Pentru cafea.

— Mulțumesc, amice. Ne vedem data viitoare.

Am plecat grăbit către cele mai apropiate huburi să mă odihnesc. Motocicleta m-a lăsat după doar câteva sute de metri. Se pare că, până la urmă, softul a făcut din nou conexiunea cu rețeaua și a șters toate crack-urile instalate. Se întâmplă des asta dacă încerci să mergi cu ceva ce nu este al tău. După mai bine de două ore de mers pe jos, ajung la primele huburi. Imediat se deschide o ușă. 

Vocea mă salută:

— Bună, Lenny, am observat că ești obosit și nu ai mai dormit de patru zile. Ai acces în acest hub pentru următoarele 5 zile. Conform profilului tău, poți viziona canalul de știri, canalul de filme (soft drama, comedie), poți comanda mâncare doar pe bază de pseudolegume și poți bea o cafea pe zi. Ședere plăcută.

Intru și mă așez pe salteaua înghesuită în cei patru metri pătrați. Bine că pot bea cafea. Mâncarea pentru cei cu cip neurolink este, de fapt, un amestec de celuloză și vopsea alimentară, plus nutrienții necesari pentru a te ține în viață, creați de o fabrică automatizată de imprimante 3D care conține un trigger ce declanșează în neurolink ceea ce trebuie să simți, în funcție de ce ai comandat. 

Eu, fără cip, voi simți doar un gust de hârtie. Așa că va trebui iar să recurg la rezervele mele, recuperate din casele și magazinele abandonate. Am învățat să supraviețuiesc cu doi biscuiți pe zi.

Sau o perfuzie cu glucoză. Tehnologia asta... A făcut ce a vrut din noi. Oare cine provoacă acele morți? Ce interese are? De ce a trebuit să-i lichideze? Prea multe întrebări pentru un om bătrân ca mine.

Din vârful ierarhiei

O nouă dimineață și soarele încearcă să răsară timid în spatele norilor de fum și praf. Undeva, în zare, se vede sediul BM (ByteMatter). O clădire impresionantă, curată ca lacrima, cu gazon verde de jur împrejur. Toată fațada este spălată zilnic de mini roboți cățărători, asemănători acelor aspiratoare de pe vremuri care se plimbau autonom prin locuință și făceau curat. 

Aceștia se plimbă pe fațada de sticlă cu ajutorul unor ventuze și spală traseul parcurs.

Gazonul din jurul clădirii este la fel întreținut de mașini de tuns autonome, irigat prin conducte subterane și supus la lămpi UV câte două ore pe zi. Praful și fumul din atmosferă nu ar fi permis ierbii să crească.

La ultimul nivel, 200, se află un glob rotativ din sticlă de același diametru cu clădirea. Aici este biroul lui Ralf Kruzmann, de unde se iau toate deciziile.

Ralf este așezat la biroul său imens de marmură și verifică ultimele rapoarte cu veniturile companiei.

Pornește nervos interfonul.

—Să vină Lisa la mine. Acum!

Imediat. Se aude vocea secretarei care este în hol.

Trec 5 minute și Lisa, responsabila de marketing research, își face apariția pe holul etajului. Holul este lung și decorat cu diverse statuete vechi, plante artificiale și lumini dinamice.

Trece în fugă pe lângă secretară și intră direct în birou.

— Ai solicitat prezența mea?

— Da. Cifrele de luna asta nu îmi plac deloc. Au început să dispară utilizatori. Utilizatori tineri. Pur și simplu, neurolinkul dispare de pe localizator, ca și cum ar fi decedat. Însă nu am văzut înregistrate decese.

Conținutul consumat la nivel global este în descreștere. Cu toate astea, financiar vorbind, nivelul crypto este în creștere. Ca și cum cineva înregistrează bani negri în rețea. Cineva vinde ceva pe piață, dar acela nu sunt eu. Cum este posibil acest lucru?

—Am văzut și eu niște schimbări. Tineri apar pe străzi, se formează grupuri, însă nu socializează direct, verbal. Pur și simplu stau grupați.

— Lisa, trebuie să descoperim ce se întâmplă. Trebuie să controlez tot. Am ajuns la un nivel la care nu îmi mai permit să las lucrurile fără control. Tot acest ByteMatter a făcut lumea mai bună, o lume obedientă, care nu mai dorește să distrugă, să se ucidă, să creeze războaie. 

Doar să asculte de mine și să producă în continuare crypto. Nu au nevoie de inteligență și creativitate. Am văzut la ce a dus asta: trei războaie mondiale, crime, violuri, sechestrări. Acum totul este perfect. Și pentru ei, și pentru noi.

— Poate că avem totuși prea mult control prin implanturile neurolink și unii cedează?

— Nu există așa ceva! Neurolink a fost cadoul meu cel mai de preț pentru omenire. Am oprit foametea și războaiele. Îmi sunt datori pe viață pentru asta!

— OK, am înțeles.

— Verifică aceste conturi în locurile unde au fost ultima dată înregistrați înainte să dispară din rețea.

— Am să plec chiar acum.

Lisa Watergate. Așa mă știau prietenii. Acum sunt doar Lisa.

Sunt în compania BM de la începuturi. Am privit ascensiunea acestui om. E mult spus om. Nevoia de acces la platforme de socializare a pavat calea lui Ralf Kruzmann către succes. El doar a trebuit să ofere ceea ce piața cerea: conținut virtual de calitate, cât mai mult și cât mai ușor accesibil.

